**Socialinio emocinio ugdymo programa „Kimochis“**

„Kimoči“ (japoniškai „kimochi“ reiškia „jausmas“) – tai ikimokyklinio ugdymo programa, kurios pagrindas yra socialinių ir emocinių kompetencijų lavinimas. Programa yra įtraukta į rekomenduojamų įgyvendinti prevencinių programų sąrašą, patvirtintą Lietuvos respublikos švietimo, mokslo ir sporto ministerijos. „Kimoči“ programa skirta dirbant su ankstyvojo amžiaus vaikais emociniam intelektui ugdyti, pozityviam elgesiui skatinti, vaiko charakteriui ir bendradarbiavimo įgūdžiams lavinti. Tai paprasta ir efektyvi ugdymo programa, kur smagios, įtraukiančios ir inovatyvios veiklos, padeda vaikams įgyti pasitikėjimo savimi ir išmokti spręsti sudėtingas socialines-emocines situacijas. Kimočiai – skirtingus charakterius turintys 7–i kimočių personažai: Debesėlis, nedrąsus Vikšrelis, Balandė Meilė, išdykusi Lipšniakojė, valdinga Katė, Roželė ir Dobilėlis. Kiekvienas turi skirtingus jausmus, charakterį, pomėgius. Spalvingi jų charakteriai – tai nuolat besimainančios nuotaikos. Jausmai – tai mažos pagalvėlės, kurios slepiasi kiekvieno personažo kišenėlėje.

2022/23 m. m. lopšelyje-darželyje ,,Vaivorykštė“ socialinio emocinio ugdymo užsiėmimai organizuojami ,,Drugelių“ ir ,,Saulutės“ 2-jų- 4-jų metų vaikų amžiaus grupėse. Programą sudaro 25 savaičių užsiėmimų ciklas, paremtas smagiomis, įtraukiomis veiklomis, skirtomis vaikus mokyti pozityvaus elgesio, lavinti jų emocinį suvokimą, bendradarbiavimo įgūdžius.

**Programos tikslas** – išmokti valdyti ir išreikšti jausmus pozityviu būdu.

**Uždaviniai:**

• Išmokti atpažinti ir valdyti emocijas;

• Mokytis rūpintis ir padėti kitiems;

• Ugdytis gebėjimą kurti pozityvius santykius.

,,Kimočiai“ - puikus būdas mokyti vaikus apie jų jausmus: mokyti vaikus juos įvardinti, paaiškinti tai, ką jaučia. Personažai padeda aptarti ne tik tai, ką vaikas jaučia šią akimirką, bet ir tai, kas įvyko namuose, gatvėje, parduotuvėje, žiūrėtame filmuke, moko savikontrolės, apie tinkamai parinktą balso toną, apie kūno kalbą, apie tinkamai parinktus žodžius (gražius žodelius:)); kad linksma yra tada, kai linksma visiems (dėl to reikia taip elgtis, kad būtų linksma visiems); kad drąsa yra, kai bijai, tačiau pasielgi teisingai; kad visi galime užsiauginti sparnus; moko didžiuotis savimi ir kitais…Žaislai „Kimoči“ padeda kalbėtis apie jausmus, kuriuos vaikai mokosi pažinti, pavadinti ir valdyti, konstruktyviai bendrauti. „Kimoči“ padeda aptarti įvairias gyvenimiškas situacijas, per kurias jaučiami skirtingi jausmai (pyktis, džiaugsmas, baimė, nusivylimas, pasididžiavimas, kaltė ir kt.).

Kimočių pasaulis - tai vieta, kurioje visi kartu mokosi kaip suderinti vienas kito skirtumus, skirtingas nuotaikas, nuomones, idėjas, pomėgius, nemėgstamus dalykus, viltis ir svajones. Kadangi visi skirtingi, todėl būtina mokytis, kaip kartu dirbti, žaisti ir bendrauti tiek individualiai, tiek grupėje geranoriškai ir su meile. Vaikai susitapatina su Kimočiu ir pradeda naudoti tuos įgūdžius, kuriuos išmoko žaisdami.

Mokytoja Violeta Pupeikienė